ORDE do 11 de xaneiro de 2008 sobre a aprobación definitiva do proxecto de modificación puntual do Plan Xeral de Ordenación Urbana (PXOU) do Concello de Pontevedra en Valdecorvos con ordenación detallada V-2.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 08/02/2008

O Concello de Pontevedra remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia coas modificacións derivadas da Lei 15/2004, do 29 de decembro.
I. Antecedentes.
1. O Concello de Pontevedra dispón na actualidade do PXOU aprobado o 19-12-1989. O ámbito B-1 de referencia, xa foi obxecto doutra modificación puntual aprobada definitivamente polo concello o 23-2-2002.
2. En datas do 27-9-2005 e 28-6-2006, a Dirección Xeral de Urbanismo emitiu informes de aprobación inicial de acordo co artigo 85 da Lei 9-2002.
3. A modificación puntual foi aprobada inicialmente polo Pleno en sesión do 20 de outubro de 2006. Foi sometido a información pública mediante publicación de anuncios en dous dos xornais de maior difusión da provincia e mediante publicación no BOP nº 216, do 10 de novembro e no DOG nº 233, do 4 de decembro de 2006.
4. Segundo consta no expediente, foron emitidos os seguintes informes sectoriais:
a) Informe do 13 de setembro de 2005, da Dirección Xeral de Desenvolvemento Sostible da Consellería de Medio Ambiente e Desenvolvemento Sostible, no que se sinala que a dita modificación non produce efectos significativos na sustentabilidade do seu contorno de afectación.
b) Informe da Demarcación de Estradas do Estado en Galicia do Ministerio de Fomento de xaneiro de 2007.
c) Decisión do 22 de marzo de 2007, da Dirección Xeral de Desenvolvemento Sostible, sobre a non necesidade de avaliación ambiental estratéxica do 2º proxecto de modificación puntual.
d) Informes de Augas de Galicia da Consellería de Medio Ambiente e Desenvolvemento Sostible de datas do 6 de marzo, 30 de maio e 22 de xuño de 2007.
e) Informe da Dirección Xeral de Patrimonio Cultural da Consellería de Cultura e Deporte do 12 de decembro de 2007.
5. Informes municipais previos á aprobación provisional: técnico de data do 27-9-2007 e xurídico de data do 25-9-2007.
6. Foi aprobada provisionalmente polo Pleno en sesión do 29 de setembro de 2007.
7. O 11 de decembro de 2007, a Delegación Provincial de Pontevedra da Consellería de Política Territorial, Obras Públicas e Transportes remitiu ao Concello de Pontevedra un escrito no cal se sinalaba a necesidade de emendar a documentación remitida.
8. O Concello de Pontevedra, en sesión que tivo lugar o 21-12-2007, aproba un anexo á modificación puntual do PXOU, para aclaración das observacións efectuadas pola CPTOPT en informe do 11-12-2007.
II. Consideracións e fundamentación.
Con data do 11-1-2008, a Dirección Xeral de Urbanismo elevou un informe-proposta de resolución, no cal se expresa o seguinte:
1. As razóns de interese xeral en que se fundamenta a formulación da modificación, de acordo co artigo 94.1º da Lei 9/2002 son as de incremento dos usos necesarios de vivenda de protección oficial que aumentan a edificabilidade e a reordenación das víasprevistas polo PXOU modificando o ámbito do polígono B-1, encamiñándose así a obter os obxectivos que no dito artigo se citan.
2. A modificación ten por finalidade:
a) Redefinición do polígono B-1, incluíndo cambio de edificabilidade e ordenación detallada dos usos do solo:
-Ámbito B-1-1: aumento da edificabilidade de 0,4 m2/m2 a 0,55 m2/m2 e da densidade de vivendas de 35 viv/h a 42 viv/h.
-Ámbito B-1-2: incorporación do dito ámbito á delimitación do polígono transformando as vías do solo urbano a vía, zona verde e edificación existente do solo urbanizable delimitado co incremento de edificabilidade e densidade propostas.
-Ámbito B-1-3: exclusión do dito ámbito da delimitación do polígono transformando o solo urbanizable delimitado de uso residencial a solo urbano de uso industrial, variando a edificabilidade de 0,4 m2/m2 a 1,20 m2/m2 e as condicións de ordenación.
b) Reordenación dos usos do solo e da distribución da edificabilidade prevista no solo urbano consolidado situado entre a avenida de Lugo e o polígono B-1:
-Ámbito A-1: cambio de situación das superficies previstas no PXOU de zona verde, viario e residencial do solo urbano consolidado.
3. O proxecto axústase ás cuestións que fosen indicadas no informe previo á aprobación inicial e no escrito do 11-12-2007, polo que non se detectan nel deficiencias que impidan a súa aprobación.
II.3. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións puntuais dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
Primeiro.-De acordo co punto 5º a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente á modificación puntual do PXOU en Valdecorvos con ordenación detallada V-2 do Concello de Pontevedra.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto.-Notifíqueselle esta orde ao concello e publíquese no Diario Oficial de Galicia.
Santiago de Compostela, 11 de xaneiro de 2008.
María José Caride Estévez
Conselleira de Política Territorial, Obras Públicas
e Transportes